בתחילת החודש יצא לאור ספרם החדש של יואל ושנית ריפל בהוצאת סטימצקי "בישולים בסבא-בא". יואל ושנית ריפל נשואים מזה 43 שנה, הם עורכי דין החולקים משרד משותף ולהם 3 בנות ושלושה נכדים. עתה הם חוברים יחד לראשונה בכתיבת ספר מתכונים פרי עטה של שנית, המתובל בסיפורים משעשעים פרי עטו של יואל, על זוגיות, משפחה, העדה הרומנית והפולנית והסבאות ועוד.
שנית ידועה בהצטיינותה בבישוליה ומאכליה. המתכונים שבספר הפכו לשם דבר בקרב בני המשפחה והחברים. בספר כללה שנית מתכונים למאכלים פופולאריים מהמטבח הרומני (אותם למדה מחמותה) והפולני (אותם למדה מאימה) כמו צ'ולנט, קוגל, ממליגה, מרק צ'ורבה וצימעס ומתכונים רבים אחרים מהמטבח הישראלי אותם אספה לאורך השנים ביניהם מתכונים לחגים, לשבת, קינוחים ועוד.
בין הסיפורים ניתן למצוא סיפור על טיול השורשים ברומניה (במהלכו הוא חיפש את שורשיו היהודיים באתרי מורשת ושנית חיפשה את השורשים היהודיים של לב לבייב בקניון), על נזקי הצ'ולנט לבני המשפחה, על הסבתא היהודייה, על השאלה הנצחית של "איפה אתם בליל הסדר" ועוד.